Én bitcoin koster mere end 6.000 dollars, selv om de amerikanske myndigheder tager afstand fra den virtuelle valuta.

René Deichgræber, født i 1982, er it- og teknologireporter på Finans. Han er uddannet fra Danmarks Journalisthøjskole og San Francisco State University og er forelsket i sproget og de store fortællinger. Før René ankom til Jyllands-Posten i 2010 var han featureskribent for JydskeVestkysten og forfatter til flere bøger hos Gyldendal. Han nåede også – akkurat – at få sin svære byline i Nyhedsavisen, inden gratiskrigen sluttede og blev afløst af en kvalitetskrig. René har for længst svedt sig gennem det maratonløb, der nærmest er obligatorisk for mænd på vej mod de 40 år. Så nu koncentrerer han sig om alt det, livet virkelig handler om: Golf, mad, film og rejser. Nå, ja, og så familien selvfølgelig.

Den forgangne måned har så sandelig været en oktoberfest for bitcoin.

Verdens største virtuelle valuta har stort set slået sin egen rekord fra dag til dag, og det koster nu mere end 6.000 dollars at købe én bitcoin, hvilket får markedsværdien til at overstige 100 mia. dollars for første gang.

Det sker på trods af - eller måske ligefrem på grund af - en udbredt skepsis over for den såkaldte kryptovaluta hos de amerikanske myndigheder og finanshuse med adresser i nærheden af Wall Street i New York. Således er mere end 3 mia. dollars blevet vekslet til bitcoins i løbet af 2017, alt imens advarslerne er blevet skubbet til side.

Også den næststørste virtuelle valuta, ethereum, opfører sig som en gasballon med en stigning på 8 pct. den seneste uge og en markedsværdi på kanten af 30 mia. dollars.

Alligevel tager it-selskabet Advanced Micro Devices - der producerer den hardware, som nye brugere skal have for at udgrave ethereum-mønter i de digitale miner - toppen af begejstringen.

»Vi forventer, at efterspørgslen er sæsonbetinget og vil aftage en smule,« sagde AMD's adm. direktør, Lisa Su, i forbindelse med kvartalsregnskabet til Bloomberg.

Samme forventning har Morgan Stanley, men det er knap så opsigtsvækkende, for Wall Street har som nævnt ikke den store fidus til de virtuelle valutaer, der vel at mærke også truer med at vende op og ned på bankverdenen.